Αριθμός 4575/1998

ΤΟ ΣΥΜΒΟΥΛΙΟ ΤΗΣ ΕΠΙΚΡΑΤΕΙΑΣ

ΤΜΗΜΑ Ε'

Συνεδρίασε δημόσια στο ακροατήριό του την 18η Μαρτίου 1998, με την εξής σύνθεση: Μ. Δεκλερής, Αντιπρόεδρος, Πρόεδρος του Ε' Τμήματος, Ν. Ρόζος, Αθ. Ράντος, Σύμβουλοι, Αικ. Χριστοφορίδου, Δ. Αλεξανδρής, Πάρεδροι. Γραμματέας η Γ. Σακελλαρίου, Γραμματέας του Ε' Τμήματος.

Δ ι ά να δικάσει την από 19 Μαϊου 1995 αίτηση :

τ ω ν : 1) ...., κατοίκου ... Αττικής, ... 2) ...., κατοίκου Αθηνών, ...., 3) ...., κατοίκου Αθηνών, οδός ...., 4) ..., κατοίκου ... Αττικής, ..., 5) ...., κατοίκου Αθηνών, 6) ...., κατοίκου .... Αττικής, ....., 7) ...., κατοίκου .... Αττικής, ...., οι οποίοι παρέστησαν με τον δικηγόρο Γεώργιο Δημάκη (Α.Μ. 7291), που τον διόρισαν με πληρεξούσιο,

κ α τ ά του Υπουργού Γεωργίας, ο οποίος παρέστη με την Δήμητρα Κεφάλα, Πάρεδρο του Νομικού Συμβουλίου του Κράτους,

κ α ι κατά της παρεμβαίνουσας ...., κατοίκου Αθηνών, οδός ...., η οποία δεν παρέστη.

Με την αίτηση αυτή οι αιτούντες ζητούν να ακυρωθεί η υπ' αριθμ. 77682/4971/94/27-2-1995 πράξη του Διευθυντή Δασών και Δ.Π. του Υπουργείου Γεωργίας που αφορά την άρνηση καθορισμού διαδικασίας για την επίλυση του θέματος της χορτολιβαδικής έκτασης των 124 στρεμμάτων του οικοδομικού Συνεταιρισμού Καστελλοριζίων.

Η εκδίκαση άρχισε με την ανάγνωση της εκθέσεως του Εισηγητού, Συμβούλου Ν. Ρόζου.

Κατόπιν το δικαστήριο άκουσε τον πληρεξούσιο των αιτούντων, ο οποίος εδήλωσε ότι παραιτείται του συνόλου των ακυρωτικών λόγων πλην του υπ' αριθ. (5) σχετιζομένου προς την υποχρέωσιν της Διοικήσεως να κινήσει την διαδικασία του άρθρου 43 του Ν. 998/1997 να απαλλοτριώση την επίδικον έκτασιν και στη συνέχεια ανέπτυξε και προφορικά τους προβαλλόμενους λόγους ακυρώσεως και ζήτησε να γίνει δεκτή η αίτηση και την αντιπρόσωπο του Υπουργού, η οποία ζήτησε την απόρριψή της.

Μετά τη δημόσια συνεδρίαση το δικαστήριο συνήλθε σε διάσκεψη σε αίθουσα του δικαστηρίου,

Ε ί δ ε τ α σ χ ε τ ι κ ά έ γ γ ρ α φ α κ α ι

ε σ κ έ φ θ η κ α τ ά τ ο ν ό μ ο

1. Επειδή για την άσκηση της κρινομένης αιτήσεως έχουν καταβληθεί τα νόμιμα τέλη (διπλότυπα εισπράξεως 1554857 και 1554858/1995 Δ.Ο.Υ. Δικαστικών Εισπράξεων Αθηνών) και το παράβολο (ειδικά έντυπα γραμμάτια 2277330 και 6129722/1995).

2. Επειδή με τη Δ/245507/20.3-11.4.1980 απόφαση του αναπληρωτή νομάρχη Αττικής (ΦΕΚ 224 Δ') κηρύχθηκε αναδασωτέα έκταση 124 στρεμμάτων στη θέση "Πανόραμα" της κοινότητας Βούλας. Με την από 10.2.1994 αίτησή τους προς τη νομαρχία Πειραιά, που πρωτοκολλήθηκε την 24.2.1994, πέντε από τους αιτούντες ζήτησαν την απαλλοτρίωση του συνόλου της εκτάσεως ή τμήματός της. Την αίτηση αυτή που η ανωτέρω νομαρχία διαβίβασε στο Υπουργείο Γεωργίας απέρριψε ο Διευθυντής της Διευθύνσεως Προστασίας Δασών και Δασικής Περιουσίας με την 77682/4971/94/27. 2.1995 απόφασή του, η ακύρωση της οποίας ζητείται με την κρινόμενη αίτηση.

3. Επειδή ο τρίτος και η έβδομη από τους αιτούντες δεν περιλαμβάνονται σε εκείνους οι οποίοι είχαν υποβάλει την αναφερόμενη στην προηγούμενη σκέψη αίτηση. Συνεπώς η αίτηση είναι ως προς αυτούς απορριπτέα ελλείψει ομοδικίας.

4. Επειδή στη δίκη παρεμβαίνει η .... κατά τη συζήτηση όμως της υποθέσεως η παρεμβαίνουσα δεν παρέστη με πληρεξούσιο δικηγόρο ούτε ενέκρινε την άσκησή της ενώ δεν προσκομίστηκε συμβολαιογραφικό πληρεξούσιο στον υπογράφοντα δικηγόρο. Συνεπώς η αίτηση πρέπει, σύμφωνα με το άρθρο 27 του π.δ/τος 18/1987 (ΦΕΚ 8 Α'), όπως οι παρ. 1 και 2 αυτού αντικαταστάθηκαν με το άρθρο 4 παρ. 2α του Ν. 2479/1997 (ΦΕΚ 67 Α'), να απορριφθεί ως απαράδεκτη.

5. Επειδή οι αιτούντες φέρονται ότι είναι ιδιοκτήτες οικοπέδων που απέκτησαν από τον οικοδομικό συνεταιρισμό Καστελλοριζίων, κύριο κατά την αναφερομένη στη δεύτερη σκέψη Δ/245507/ 20.3 - 11.4.1980 νομαρχιακή απόφαση της εκτάσεως που κηρύχθηκε με αυτή αναδασωτέα και ευρισκομένων εντός αυτής. Συνεπώς ζητούν με έννομο συμφέρον, εμπροθέσμως και εν γένει παραδεκτώς την ακύρωση της προσβαλλομένης αποφάσεως.

6. Επειδή με δήλωση επ' ακροατηρίου του πληρεξουσίου δικηγόρου των αιτούντων, η αίτηση περιορίστηκε στον πέμπτο και μόνο λόγο, με τον οποίο ζητείται η ακύρωση της απορρίψεως του αιτήματός τους να απαλλοτριωθεί το σύνολο της κηρυχθείσης ως αναδασωτέας έκταση ή τμήμα αυτής.

7. Επειδή με το άρθρο 24 του Συντάγματος ορίζεται ότι "1. Η προστασία του φυσικού και πολιτιστικού περιβάλλοντος αποτελεί υποχρέωση του Κράτους. Για τη διαφύλαξή του το Κράτος έχει υποχρέωση να παίρνει ιδιαίτερα προληπτικά ή κατασταλτικά μέτρα. Νόμος ορίζει τα σχετικά με την προστασία των δασών και γενικά των δασικών εκτάσεων. Απαγορεύεται η μεταβολή του προορισμού των δημόσιων δασών και των δημόσιων δασικών εκτάσεων, εκτός αν προέχει για την Εθνική Οικονομία η αγροτική εκμετάλλευση ή άλλη τους χρήση, που την επιβάλλει το δημόσιο συμφέρον. 2. Η χωροταξική αναδιάρθρωση της Χώρας .... υπάγεται στη ρυθμιστική αρμοδιότητα και τον έλεγχο του Κράτους ..... και με το άρθρο 117 αυτού ορίζει ότι " 3. Δημόσια ή ιδιωτικά δάση και δασικές εκτάσεις που καταστράφηκαν ή καταστρέφονται από πυρκαγιά ή που με άλλο τρόπο αποψιλώθηκαν ή αποψιλώνονται δεν αποβάλλουν για το λόγο αυτό το χαρακτήρα που είχαν πριν καταστραφούν, κηρύσσονται υποχρεωτικά αναδασωτέες και αποκλείεται να διατεθούν για άλλο προορισμό. 4. Η αναγκαστική απαλλοτρίωση δασών ή δασικών εκτάσεων που ανήκουν σε φυσικά ή νομικά πρόσωπα ιδιωτικού ή δημοσίου δικαίου επιτρέπεται μόνο υπέρ του Δημοσίου σύμφωνα με τους ορισμούς του άρθρου 17, για λόγους δημόσιας ωφέλειας διατηρείται πάντως η μορφή τους αμετάβλητη ως δασική". Τέλος, με το άρθρο 17 του Συντάγματος ορίζεται ότι "1. Η ιδιοκτησία τελεί υπό την προστασία του Κράτους, τα δικαιώματα όμως που απορρέουν από αυτή δεν μπορεί να ασκούνται σε βάρος του γενικού συμφέροντος. 2. Κανένας δεν στερείται την ιδιοκτησία του, παρά μόνο για δημόσια ωφέλεια που έχει αποδειχθεί με τον προσήκοντα τρόπο, όταν και όπως ο νόμος ορίζει και πάντοτε αφού προηγηθεί πλήρης αποζημίωση ....". Κατά την έννοια των διατάξεων αυτών, η ιδιοκτησία προστατεύεται ως δικαίωμα κατόπιν του πρωτογενούς καθορισμού του περιεχομένου του, δηλαδή του προορισμού της ιδιοκτησίας, ο οποίος περιλαμβάνει το φάσμα των δυνατών χρήσεών της. Ο καθορισμός αυτός του προορισμού της ιδιοκτησίας γίνεται είτε απ' ευθείας από συνταγματικές διατάξεις είτε από το νομοθέτη ή, κατ' εξουσιοδότησή του, από τη Διοίκηση σε συμφωνία με το Σύνταγμα. Επιτρέπεται δε : α) η μεταβολή του προορισμού της ιδιοκτησίας, εφ' όσον τούτο επιβάλλεται από το Σύνταγμα ή γίνεται βάσει νομίμων εν γένει κριτηρίων όπως των χωροταξικών, οπότε και προβλέπεται, εν όψει του είδους και των επιπτώσεων της μεταβολής, η δυνατότητα πωλήσεως ή απαλλοτριώσεως της ιδιοκτησίας καθώς και β) η θέσπιση περαιτέρω δευτερογενών ρυθμίσεων αναγομένων σε περιορισμούς των εξουσιών που πηγάζουν από τον καθορισμό του προορισμού της ιδιοκτησίας, υπό την προϋπόθεση ότι είναι συναφείς με αυτόν και ότι με αυτούς δεν εξαφανίζεται η ιδιοκτησία ή δεν καθίσταται αδρανής σε σχέση με τον προορισμό της (πρβλ. και ΣτΕ 519/1965, 1499/1972, 695/1986, 2155/1988). Εξ άλλου, των δασών και των δασικών εκτάσεων ο προορισμός καθορίζεται απ' ευθείας από το Σύνταγμα, επιτρέπεται δε κατ' εξαίρεση από αυτό η μεταβολή του μόνον όσον αφορά τις δημόσιες δασικές εκτάσεις και δάση που είχαν το χαρακτήρα αυτό κατά την έναρξη ισχύος του και όχι τις ιδιωτικές δασικές εκτάσεις και δάση (ΣτΕ 1362, 3754/1981, 2196/1982). Ειδικότερα, των δασών ή δασικών εκτάσεων δημόσιων ή ιδιωτικών που καταστρέφονται από πυρκαγιά ή αποψιλώνονται από οποιαδήποτε αιτία προερχόμενη είτε από ανθρώπινη ενέργεια είτε από φυσικά αίτια, μόνος εφεξής προορισμός είναι η αναδάσωση, η επανάκτηση δηλαδή του αρχικού τους χαρακτήρα, η οποία και αποτελεί υποχρέωση του Κράτους (ΣτΕ 2778/1988, 2171/1994). Τούτου έπεται α) ότι επιβάλλεται η θέσπιση ρυθμίσεων που διευκολύνουν το έργο της αναδασώσεως και μάλιστα ανεξαρτήτως του φορέα αυτής (Δημόσιου ή ιδιώτη), λαμβανομένου πάντως υπόψη ότι επί ιδιωτικών αναδασωτέων εκτάσεων αρχικός υπόχρεως είναι ο ιδιοκτήτης τους ο οποίος, αν παραμελή τις υποχρεώσεις του, που αποτελούν και τις μοναδικές επιτρεπόμενες στην ιδιοκτησία του ενέργειες προκειμένου να επανακτηθεί η αρχική της ιδιότητα, οφείλει να ανέχεται την πραγματοποίησή τους από το Κράτος και β) ότι με τις ρυθμίσεις αυτές πρέπει να επιτρέπεται η επιλογή του εκάστοτε αποτελεσματικότερου μέτρου. Εάν όμως ιδιωτικές εκτάσεις είχαν άλλο προορισμό και αποφασίζεται η μεταβολή του προκειμένου να καταστούν για πρώτη φορά δάσος (δασωτέες εκτάσεις), ναι μεν ισχύουν κατ' αρχήν τα ανωτέρω πλην η κήρυξη της απαλλοτριώσεως, εν όψει του είδους και των επιπτώσεων της μεταβολής, συνισταμένης όχι στην επαναπόκτηση της αρχικής ιδιότητας αλλά στην απόκτηση νέας που αποκλείει κάθε μεταβολή της, είναι υποχρεωτική εάν ζητήσει τούτο ο ιδιοκτήτης της εκτάσεως.

8. Επειδή με το άρθρο 37 του Ν. 998/1979 (ΦΕΚ 289 Α') ορίζεται ότι : "1. Ως αναδάσωσις νοείται η αναδημιουργία της καθ' οιονδήποτε τρόπον καταστραφείσης ή σημαντικώς αραιωθείσης ή άλλως πως υποβαθμισθείσης δασικής βλαστήσεως, είτε διά της φυτεύσεως ή σποράς, είτε διά της διευκολύνσεως της φυσικής αναγεννήσεως, προς δημιουργίαν δάσους ή δασικής εκτάσεως. 2. Εν τη εννοία της αναδασώσεως περιλαμβάνεται και η το πρώτον ενεργουμένη διά σποράς ή φυτεύσεως δασικών φυτών δάσωσις ασκεπών εκτάσεων, αι οποίαι δεν έχουν ουδέ είχον εις το παρελθόν τον χαρακτήρα δάσους ή δασικής εκτάσεως". Περαιτέρω, με το άρθρο 38 του ίδιου Ν. ορίζεται ότι : "1. Κηρύσσονται υποχρεωτικώς ως αναδασωτέα τα δάση και αι δασικαί εκτάσεις, ανεξαρτήτως της ειδικωτέρας κατηγορίας αυτών ή της θέσεως εις ην ευρίσκονται, εφ' όσον ταύτα καταστρέφονται ή αποψιλούνται συνεπεία πυρκαϊάς ή παρανόμου υλοτομίας αυτών. Η αυτή υποχρέωσις υφίσταται και διά τα εκ των ως άνω αιτίων καταστραφέντα ή αποψιλωθέντα δάση και δασικάς εκτάσεις, ανεξαρτήτως του χρόνου της καταστροφής ή της αποψιλώσεως τούτων, εφ' όσον, μέχρι της 11ης Ιουν. 1975, δεν είχον χρησιμοποιηθή δι' έτερον σκοπόν, ώστε να καθίσταται αδύνατος η ανατροπή της εκ της χρησιμοποιήσεως ταύτης δημιουργηθείσης καταστάσεως. Η διά σποράς ή φυτεύσεως αναδάσωσις των κατά τα ανωτέρω καταστρεφέντων δασών ή δασικών εκτάσεων, εφ' όσον δεν προβλέπεται να γίνη φυσική αναγέννησις, δέον να ενεργήται εντός τριών το πολύ ετών από της κηρύξεως της εκτάσεως ως αναδασωτέας, ευθύνη των αρμοδίων δασικών οργάνων. 2. Ωσαύτως κηρύσσονται υποχρεωτικώς ως αναδασωτέα εδάφη στερούμενα δασικής βλαστήσεως, ή των οποίων η δασική βλάστησις έχει καταστραφή ή σημαντικώς αραιωθή ή άλλως πως υποβαθμισθή εφ' όσον : α) Ευρίσκονται εντός λεκανών απορροής χειμάρρων η δε ύπαρξις της δασικής βλαστήσεως επιβάλλεται διά προστατευτικούς ή υδρονομικούς σκοπούς. β) Υπέρκεινται πόλεων, χωρίων, οικισμών, αρχαιολογικών χώρων, φυσικών ή πολιτιστικών μνημείων ή σημαντικών τεχνικών έργων και έχουν προστατευτικόν δι' αυτά χαρακτήρα. γ) Η κλίσις των προς τον ορίζοντα υπερβαίνει τα 30% απειλείται δε η υπό των υδάτων απόλυσίς των. δ) Η έλλειψις ή η μείωσις της δασικής βλαστήσεως επί αυτών δημιουργεί κίνδυνον διαβρώσεως του εδάφους ή της ισορροπίας του φυσικού περιβάλλοντος. 3. Δύναται να κηρυχθούν ως αναδασωτέαι εκτάσεις, εκτός των εις τας προηγουμένας παραγράφους του παρόντος άρθρου οριζομένων, εφ' όσον τούτο επιβάλλεται : α) Εκ λόγων υγιεινής ή εξωραϊσμού του τοπίου β) Προς συμπλήρωσιν ή ενοποίησιν δασών ή δασικών εκτάσεων. γ) Προς δημιουργίαν δασικών φυτειών". Εξ άλλου, με το μεν άρθρο 42 του ίδιου Ν. ορίζεται ότι : "1. Αι αναδασώσεις δημοσίων δασών ή δασικών εκτάσεων πραγματοποιούνται επί τη βάσει μελέτης καταρτιζούσης το είδος της δασικής βλαστήσεως, τας εργασίας φυτεύσεως ή άλλας ενεργείας διά την διευκόλυνσιν της αναγεννήσεως, ως και τα απαραίτητα μέτρα διά την προστασίαν της αναδασώσεως (περιφράξεις, τοποθέτησις πινακίδων ειδικαί απαγορεύσεις κλπ.). 2. Η αναδάσωσις ιδιωτικών δασών και δασικών εκτάσεων ή διακατεχομένων δημοσίων δασών και δασικών εκτάσεων ενεργείται επί τη βάσει μελέτης εγκρινομένης υπό της δασικής αρχής και υπό την εποπτείαν ταύτης μερίμνη και δαπάναις των διακατόχων ή ιδιοκτητών. Εφ' όσον πρόκειται περί ιδιωτικού δάσους ή δασικής εκτάσεως ανηκόντων εις μέλος ή μέλη δασικού συνεταιρισμού και καταστρεφόντων ολικώς ή μερικώς εκ πυρκαϊάς την αναδάσωσιν πραγματοποιεί υποχρεωτικώς ο συνεταιρισμός κατά τα ανωτέρω, καταβάλλων τας σχετικάς δαπάνας και επιμερίζων ταύτας μεταξύ των μελών του κατά τας διεπούσας τούτον διατάξεις. Περί της εκτελέσεως της εγκεκριμένης μελέτης αναδασώσεως οι ως άνω ιδιώται ή οι συνεταιρισμός παρέχουν κατ' έτος τα αναγκαία στοιχεία εις την δασικήν αρχήν. Εάν η αναδάσωσις κηρύσσεται συνεπεία καταστροφής του δάσους ή της δασικής εκτάσεως εκ πυρκαϊάς ή βιαίου συμβάντος και δεν συντρέχει αμέλεια ή δόλος των ιδιοκτητών ή διακατόχων το Δημόσιον δύναται να προβή εις επιδότησιν τούτων μέχρι και του συνόλου της πραγματοποιουμένης διά την αναδάσωσιν δαπάνης", με το δε επόμενο άρθρο 43 ότι : "1. Η κήρυξις ως αναδασωτέας ιδιωτικής εκτάσεως συνιστά λόγον απαλλοτριώσεως ταύτης διά την πραγματοποίησιν της αναδασώσεως θεωρουμένης ως δημοσίας ωφελείας, υπό τας κατωτέρω προϋποθέσεις. 2. Ο ιδιοκτήτης εκτάσεως μη εχούσης ήδη τον χαρακτήρα δάσους ή δασικής εκτάσεως εφ' όσον δεν επιθυμεί να διατηρήση την κυριότητα ταύτη μετά την κήρυξιν αυτής ως αναδασωτέας και να προβή εις την πραγματοποίησιν της αναδασώσεως κατά τα εις το προηγούμενον άρθρον οριζόμενα δύναται να δηλώση εντός τριών μηνών από της δημοσιεύσεως της σχετικής αποφάσεως ότι δέχεται να πωλήση την ως άνω έκτασιν προς το Δημόσιον, ότε και προσκαλείται να προσαγάγη τους τίτλους του. Περί της αναγνωρίσεως τούτων αποφαίνεται το οικείον Συμβούλιον Ιδιοκτησίας Δασών, περί δε του τιμήματος αντί του οποίου δέον να γίνη η αγορά αποφαίνεται η κατά το άρθρ. 10 παρ. 3 επιτροπή κατά τα εν τω άρθρ. 6 οριζόμενα. Μετά τον έλεγχον των τίτλων και το καθορισμόν της τιμής πωλήσεως ο αναγνωρισθείς ιδιοκτήτης προσκαλείται εις σύναψιν του πωλητηρίου συμβολαίου συναπτομένου μετά του οικείου νομάρχου ή του υπό τούτου εξουσιοδοτουμένου. Η δαπάνη διά την αγοράν βαρύνει τον προϋπολογισμόν του Κεντρικού Ταμείου Γεωργίας Κτηνοτροφίας και Δασών. 3. Αν ο ιδιοκτήτης αρνηθή την πώλησιν διά της δηλώσεώς του ή δια της μη προσελεύσεώς του προς υπογραφήν της συμβάσεως ή δεν προβαίνει εις τας κατά το προηγούμενον άρθρον εργασίας της αναδασώσεως ή παραμελεί ταύτας επί χρονικόν διάστημα μείζον του έτους, η Διοίκησις δικαιούται να προβή εις την υπέρ του Δημοσίου και δαπάναις αυτού απαλλοτρίωσιν ταύτης, προς πραγματοποίησιν της αναδασώσεως. Η απαλοτρίωσις κηρύσσεται υπέρ του Δημοσίου και δαπάναις του Κεντρικού Ταμείου Γεωργίας Κτηνοτροφίας και Δασών, διά κοινής αποφάσεως των Υπουργών Οικονομικών και Γεωργίας, εκδιδομένης υποχρεωτικώς εντός εξαμήνου από της εκδηλώσεως της αρνήσεως του ιδιοκτήτου να προβή εις την πώλησιν ή από της παρόδου της ως άνω ενιαυσίας χρονικής περιόδου, καθ' ην ούτος ημέλησε τας εργασίας της αναδασώσεως. Επιτρέπεται, επίσης, εντός εξαμήνου προθεσμίας από της κηρύξεως της εκτάσεως ως αναδασωτέας η απαλλοτρίωσις τοιαύτης ιδιωτικής εκτάσεως και εις ην έτι περίπτωσιν ο ιδιοκτήτης εδέχθη να ενεργήση και εκτελεί τας εργασίας αναδασώσεως, εφ' όσον αύτη περιβάλλεται κατά το μείζον τμήμα της υπό δημοσίου δάσους ή δημοσίας δασικής εκτάσεως και ήθελε κριθή ότι η ύπαρξις ταύτης δυσχεραίνει την διαχείρισιν και εκμετάλλευσιν του δημοσίου δάσους ή δασικής εκτάσεως. Την κήρυξιν της απαλλοτριώσεως δύναται να ζητήση εις πάσαν περίπτωσιν και ο ιδιοκτήτης της αναδασωτέας εκτάσεως, οπότε αύτη είναι υποχρεωτική διά το Δημόσιον ευθυνόμενον, εν παραλείψει εκδόσεως της σχετικής πράξεως εντός τριμήνου από της αιτήσεως και διά πάσαν ζημίαν του ιδιοκτήτου εκ της παραλείψεως. 4. Η αναγκαστική απαλλοτρίωσις ιδιωτικού δάσους ή δασικής εκτάσεως καταστραφείσης εκ πυρκαϊάς είναι πάντοτε δυνατή διά το Δημόσιον μετά την κήρυξιν ταύτης, ή της όλης περιοχής εις ην ευρίσκεται αύτη, ως αναδασωτέας, ιδία δε οσάκις αι συνθήκαι εκδηλώσεως και η έκτασις της πυρκαϊάς, αι ανάγκαι εκτελέσεως εν τη όλη περιοχή δασικών έργων μείζονος σημασίας, η φύλαξις της περιοχής και η προστασία της από ενδεχομένην χρησιμοποίησιν τμημάτων της προς άλλους σκοπούς, ή η ανάγκη της ταχυτέρας δυνατής και ενιαίας εις την όλην περιοχήν επανεγκαταστάσεως της δασικής βλαστήσεως επιβάλλουν την ανάληψιν του έργου της αναδασώσεως και την συντήρησιν του δάσους ή της δασικής εκτάσεως υπό του Δημοσίου. Εις την περίπτωσιν ταύτην η αναγκαστική απαλλοτρίωσις κηρύσσεται εντός αποκλειστικής προθεσμίας ενός έτους από της δημοσιεύσεως της κατά το άρθρ. 41 παρ. 1 νομαρχιακής αποφάσεως, επί τη βάσει ειδικώς ητιολογημένης εκθέσεως της δασικής υπηρεσίας. 5. Η δαπάνη διά την πραγματοποίησιν των κατά τας προηγουμένας παραγράφους αναγκαστικών απαλλοτριώσεων βαρύνει τον προϋπολογισμόν του Κεντρικού Ταμείου Γεωργίας Κτηνοτροφίας και Δασών". Τέλος, με το άρθρο 44 ορίζεται ότι : "1. Η μη κατά νόμον έγκαιρος συντέλεσις αναγκαστικής απαλλοτριώσεως αφορώσης εις ιδιωτικήν έκτασιν, κηρυχθείσαν αναδασωτέαν και η οποία προ της σχετικής αποφάσεως δεν απετέλει δάσος ή δασικήν έκτασιν, συνεπάγεται την υποχρέωσιν της Διοικήσεως προς άρσιν της αναδασώσεως. Αύτη ενεργείται δι' ομοίας προς την κήρυξιν της αναδασώσεως αποφάσεως, τη αιτήσει του ιδιοκτήτου. 2. Επιτρέπεται δι' ομοίας ως άνω αποφάσεως η άρσις της αναδασώσεως δημοσίας εκτάσεως, η οποία δεν απετέλει δάσος ή δασικήν έκτασιν, εφ' όσον μετά την πάροδον πενταετίας από της κηρύξεως αυτής αποδεικνύεται το ανέφικτον της πραγματοποιήσεως της αναδασώσεως. 3. Εις πάσας τας λοιπάς περιπτώσεις η αναδάσωσις δύναται να αρθή μόνον κατά την διαδικασίαν και υπό τας προϋποθέσεις υφ' ας επιτρέπεται η μεταβολή του προορισμού δάσους κατά τα εις το ΣΤ' κεφάλαιον του παρόντος νόμου οριζόμενα". Οι διατάξεις αυτές, ερμηνευόμενες σύμφωνα με τα αναφερόμενα στην προηγούμενη σκέψη, έχουν την έννοια ότι προκειμένου περί ιδιωτικών εκτάσεων που κηρύχθηκαν αναδασωτέες κατ’ εφαρμογήν του άρθρου 117 του Συντάγματος, η Διοίκηση έχει την ευχέρεια, προκειμένου να επιτύχει κατά τον αποτελεσματικότερο και συντομότερο τρόπο την αναδάσωσή τους, είτε να επιποπτεύει τις εκτελούμενες σε αυτές από τους ιδιοκτήτες τους εργασίες αναδασώσεως, είτε να τις αγοράσει, είτε να τις απαλλοτριώσει είτε, τέλος να διενεργήσει η ίδια σε αυτές τις εργασίες της αναδασώσεως που παραμελεί ο ιδιοκτήτης, ο οποίος και οφείλει να τις ανέχεται. Συνεπώς δεν οφείλει στην περίπτωση αυτή η Διοίκηση να προβεί στην κήρυξη της απαλλοτριώσεως και μπορεί να την παραλείψει εάν υποβάλη σχετικό αίτημα ο ιδιοκτήτης της εκτάσεως, εφ' όσον ούτως ή άλλως οι μόνες επιτρεπόμενες σε αυτήν ενέργειες είναι οι εργασίες αναδασώσεως προκειμένου να επανακτήση τον αρχικό της χαρακτήρα. Αντιθέτως, η κήρυξη της απαλλοτριώσεως στην περίπτωση της δασώσεως είναι υποχρεωτική, εάν ο ιδιοκτήτης υποβάλη σχετικό αίτημα. Εξ άλλου, η αναδάσωση για προστατευτικούς λόγους. Κατά το άρθρο 38 παρ. 2 του Ν. 998/1979 μπορεί να εμπίπτει είτε στην έννοια της κατά το άρθρο 117 παρ. 3 του Συντάγματος αναδασώσεως, εάν η αναδασωτέα έκταση ήταν δασική και η βλάστησή της καταστράφηκε ή αραιώθηκε σημαντικά ή υποβαθμίστηκε, είτε στην έννοια της δασώσεως, εάν η έκταση στερείτο δασικής βλαστήσεως. Αντίθετα, η αναδάσωση κατά την παρ. 3 του αυτού άρθρου 38 αποτελεί πάντοτε δάσωση και για το λόγο αυτό είναι δυνητική.

9. Επειδή στην προκειμένη περίπτωση, με την αναφερόμενη στη δεύτερη σκέψη απόφαση του αναπληρωτή νομάρχη Αττικής η επίδικη έκταση κηρύχθηκε αναδασωτέα με την εξής αιτιολογία : α) μέρος της εκτάσεως κάηκε κατά την πυρκαϊά του έτους 1974 που κατέστρεψε τη δασική βλάστηση από αραιά νανώδη πεύκα αγριελιές και κέδρα, β) η ανωτέρω έκταση πρέπει να μετατραπή, για λόγους υγιεινής και εξωραϊσμού σε άλσος, ώστε να αποτελέση πνεύμονα πρασίνου για τη γύρω περιοχή και γ) η ίδια έκταση έχει προστατευτικό χαρακτήρα για τη γύρω περιοχή η οποία έχει οικισθή. Η απόφαση αυτή έχει την έννοια ότι από το σύνολο της αναδασωτέας εκτάσεως ένα μέρος κάηκε, γι' αυτό και κηρύσσεται αναδασωτέο κατά το άρθρο 117 παρ. 3 του Συντάγματος ενώ ταυτοχρόνως το σύνολο της εκτάσεως έχει προστατευτικό χαρακτήρα κατά το άρθρο 38 παρ. 2 και επιβάλλεται να μετατραπή σε άλσος, κατά το άρθρο 38 παρ. 3. Η δε αίτηση των αιτούντων να απαλλοτριωθή το σύνολο της εκτάσεως ή μέρος της απερρίφθη με την αιτιολογία ότι το σύνολο της εκτάσεως ήταν δασικού χαρακτήρα. Με τα δεδομένα αυτά η Διοίκηση δεν παρέλειψε να προβή σε οφειλομένη νόμιμη ενέργεια μη δεχομένη ούτε το αίτημα των αιτούντων να απαλλοτριωθή το μέρος της εκτάσεως το οποίο κηρύχθηκε αναδασωτέο κατά το άρθρο 117 παρ. 3 του Συντάγματος αλλά ούτε και το αίτημά τους να απαλλοτριωθή το μέρος της εκτάσεως το οποίο κηρύχθηκε αναδασωτέο κατ' επίκληση του άρθρου 38 παρ. 2, ήτοι για προστατευτικούς σκοπούς, και το οποίο προφανώς συμπίπτει με εκείνο που κηρύχθηκε αναδασωτέο κατ' επίκληση του άρθρου 38 παρ. 3, ήτοι για λόγους υγιεινής και εξωραϊσμού, εφ' όσον και τα δύο αναφέρονται στο σύνολο της εκτάσεως το οποίο ήταν δασικού χαρακτήρα. Συνεπώς πρέπει να απορριφθή ως αβάσιμος ο μόνος προβαλλόμενος λόγος ακυρώσεως και η αίτηση στο σύνολό της.

Δ ι ά τ α ύ τ α

Απορρίπτει την αίτηση.

Διατάσσει την κατάπτωση του παραβόλου.

Απορρίπτει την παρέμβαση.

Επιβάλλει στους αιτούντες ισομέτρως την πληρωμή της δικαστικής δαπάνης του Δημοσίου, η οποία ανέρχεται σε δέκα τέσσερις χιλιάδες (14.000) δραχμές.

Επιβάλλει στην παρεμβαίνουσα την πληρωμή της δικαστικής δαπάνης των αιτούντων, η οποία ανέρχεται σε είκοσι οκτώ χιλιάδες (28.000) δραχμές.

Η διάσκεψη έγινε στην Αθήνα στις 30 Ιουνίου 1998 και η απόφαση δημοσιεύθηκε σε δημόσια συνεδρίαση της 18ης Νοεμβρίου 1998.

Ο Πρόεδρος του Ε' Τμήματος Η Γραμματέας του Ε' Τμήματος

Μ. Δεκλερής Γ. Σακελλαρίου